《水调歌头 为冯墨香题自在舟吹笛图》
清代·杨芳灿

烟水渺无际，自在泛轻舟。一声袅袅横竹，隔浦和渔讴。

薄宦三茅山下，旧宅三高祠畔，风月足佳游。閒梦驿桥雨，按拍谱蘋洲。

长干曲，桓家步，尽勾留。据床为作三弄，四座散清愁。

随意含商咀徵，乘兴提鹇挈鹭，踪迹信沈浮。吹彻玉龙曲，浩荡海天秋。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。